ulic nu pipangangan atu patahkal tu kamu

ulic nu pipangangan atu patahkal tu kamu 正名大典祭辭與宣言
u epah ku sapazazan kitaan, u tayu ku sapibuhat, mibuhat tu panan nu tapuku, miawza patasasa tu tapukuay,

lala’ay, kawiliay, kawananay a Di’tu. i pabaway ci Malataw, i sasaay ci Butuc, i kawiliay ci Dungi,

i kawananay ci Kumud Pazik, atu kinabakah sa nanay namin tu uzip a kakawsan ita,

makayza i piladay namu pazazan tamian, malaheci tu ayza ku nisaicelangan niyam.

nabalucu’an atu tudawa namu, caay tu kau mamapawan niyam.

nanutawya nazikuzan malalais i Takubuan, 129 a mihcaan ku pilakalak niyam.

hatiniay a tenes nu mihcaan, milimek kami i pangpangcahan, misakaliyuh matalaw a pasasizuma tu kamu, matalaw a katinengan nu tau kau Sakizaya a sa.

u likat nu cilal ku miladayay tu wawa nu Sakizaya, a miliyaw palekal tu binacadan, mipazazan tu sakataluma’.

piawaw nu nababalaki, miucul palacacay tu balucu’, micuzuh a mipangangan atu misakamu tu kamu ita.

imahini, taluma’ tu kita, tatenga’ay a kataluma’ ita, Sakizaya a binacadan u tadaluma’ atu tadangangan tu ita.

ayza a demiad, a caay kau papawanen ita ku pidiput nu Pangcah.

malalitin tu ihekalay atu zumaay a natinengan